Lapho bugebengu nenkhohlakalo ikucedza emandla ...

Ungapheli emandla

Kungetsembeki kanye nenkhohlakalo akusikusha. Lithestamente leLidzala linemibhalo leminyenti lapho khona Nkulunkulu avakalalisa kujabha ngenca yekungetsembeki kanye nenkhohlakalo kantsi umbhali weTaga ubakhalimela ngemandla labo labanetinhlitiyo letikhohlisako kanye netilwimi leticamba emanga.

“Akukafaneli ube netisindvo letehlukene, letisindzako naletilula, esikhwameni sakho. Akukafaneli ube netilinganiso letehlukene, lesikhulu nalesincane, endlini yakho. Kufanele ube netisindvo netilinganiso letikahle naletisemtsetfweni, khona utewuphila sikhatsi lesidze eveni Simakadze Nkulunkulu wenu lanipha lona. Ngobe Simakadze Nkulunkulu wenu uyamtondza umuntfu lowenta letintfo, nome ngangubani lowenta tintfo ngekungetsembeki.”

DUTHERONOMI 25:13-16

Simakadze uyasenyanya sikali lesonakele; kodvwa ujabula ngalabo labasebentisa tikali letisemtsetfweni.

Kodvwa bucili buyabacitsa labangaketsembeki.

Ingcebo ingeke isite lutfo ngelilanga lentfukutselo; kodvwa kutiphatsa kahle kusindzisa umuntfu ekufeni.

TAGA 11:1,3b,4a

Kwetsembeka kutfola tibusiso taNkulunkulu

Nkulunkulu ukhombisa kuhlonipha labo labetsembekile. Ecinisweni, Nkulunkulu unika bantfu bakhe umyalo wekutsi betsembeke kute kutsi batfole tibusiso takhe. KuTaga, kwetsembeka ebhizinisini kuhambisana nemphilo leklonyeliswako.

Kodvwa kutiphatsa kahle kusindzisa umuntfu ekufeni.

TAGA 11:4b

Nangabe bulungiswa abentiwa

Nangabe bugebengu abujeziswa masinyane kantsi futsi bubonakala bundlondlobala, bantfu bangabe basawuhlonipha umtsetfo.

Ngenca yekutsi sigwebo sentfo lembi siyephuta kukhishwa, tinhlitiyo tebantfu setihlosa kwenta bubi ngesibindzi. Nome lomubi enta bubi kalikhulu, achubeke aphile sikhatsi lesidze, ngiyati kutsi kuyakubahambela kahle labo labesaba Nkulunkulu, bahloniphe Nkulunkulu. Kodvwa kungeke kubahambele kahle lababi, futsi imphilo yabo ingeke yeluleke njengematfunti, ngobe bangamesabi Nkulunkulu.

Kukhona lokunye lokulite lokwentekako lapha emhlabeni: Kukhona bantfu labalungile labehlelwa nguloko lokufanele kwehlele lababi, kantsi futsi kukhona nalababi labehlelwa nguloko lokufanele kwehlele labalungile. Ngatsi nako loko kulite.

UMSHUMAYELI 8:11-14

Kantsi emakholwa abanelitsemba:

Ngempela,

wena ubabeka endzaweni leshelelako,

ubente bawe babhubhe.

TIHLABELELO 73:18

Yenta Nkulunkulu kutsi abe ngumehluleli wakho

Njengemakholwa asikabitelwa kulandzela loko lokwentiwa live kodvwa sibitelwe kukhomba live indlela lencono yekuphila.

Ningalilingisi lelive, kodvwa niguculwe ngekwentiwa kabusha kwengcondvo yenu, khona nitekwati kuhlolisisa loko lokuyintsandvo yaNkulunkulu, nikwati lokuhle, nalokwemukelekako, nalokuphelele.

KUBASEROMA 12:2

Lekugcina, bazalwane, gcwalisani tinhlitiyo tenu ngako konkhe lokuliciniso, nangako konkhe lokuhloniphekako, nangako konkhe lokulungile, nangako konkhe lokumhlophe, nangako konkhe lokutsandzekako, nangako konkhe lokutusekako. Nome ngabe kukhona lokuhle, nome ngabe kukhona lokubongekako, cabangani ngaloko. Loko lenakufundza, nakwemukela, nakuva, nakubona kimi, kwenteni, Nkulunkulu wekuthula utawuba nani.

KUBASEFILIPHI 4:8-9

*Imibhalo yemavesi itsetfwe eBhayibhelini leSiswati 1996.

Ishicilelwe yabuye futsi yasatjalaliswa yiNhlangano yeteLibhayibheli yaseNingizimu Afrika.

www.biblesociety.co.za

Bibles and audio Bibles are available on the BibleSA-app